Dame i gospodo, poštovane kolegice i kolege izaslanici, nazočni predstavnici Vijeća ministara, gospodo ministri, predstavnici međunarodne zajednice, poštovani predstavnici medija srdačno vas pozdravljam i otvaram 19. sjednicu Doma naroda Parlamentarne skupštine BiH. Sjednici je nazočno 15 izaslanika. Za 19. sjednicu predlažem slijedeći Dnevni red 1. Odgovori na izaslanička pitanja i nova izaslanička pitanja; 2. Prijedlog zakona o carinskoj tarifi (drugo čitanje), predlagatelj: Vijeće ministara BiH, zakon broj: 01,02-02-1-1/12 od 11.01.2012.; 3. Izvješće Povjerenstva Kolegija o nastojanju za postizanje suglasnosti o Prijedlogu zakona o dopunama Zakona o financiranju institucija Bosne i Hercegovine (prvo čitanje), predlagatelj: Zajedničko povjerenstvo za administrativne poslove, zakon broj: 01,02-02- 1-28/11 od 29.12.2011.; 4. Izvješće Povjerenstva Kolegija o nastojanju za postizanje suglasnosti o Prijedlogu zakona o izmjenama i dopunama Zakona o reviziji institucija Bosne i Hercegovine (prvo čitanje), predlagatelj: Zastupnički dom Parlamentarne skupštine BiH, materijal broj: 02-02-1-4/12 od 28.05.2012.; 5. Izviješće o radu Interresorne radne skupine za pripremu izmjena i dopuna Izbornog zakona, Zakona o financiranju političkih stranaka i Zakona o sukobu interesa u institucijama BiH, materijal broj: 01,02-50-14-30-17/12 od 06.06.2012.; 6. Informacija o provedbi Strategije prelaska s analogne na digitalnu zemaljsku radiodifuziju u frekvencijskim opsezima 174-230 MHz i 470-862 MHz u Bosni i Hercegovini, materijal Ministarstva komunikacija i prometa BiH, broj: 02-29-681/12 od 30. 5. 2012.; 7. Davanje suglasnosti za ratifikaciju Sporazuma o konverziji duga, sklopljen između KfW- a, Frankfurt na Majni (KfW), i Bosne i Hercegovine, koju zastupa Ministarstvo financija i trezora (zajmoprimac), kao i Federacije Bosne i Hercegovine, koju zastupa Federalno ministarstvo financija, i Republike Srpske, koju zastupa Ministarstvo financija (RS), za 2 12.821.343,85 eura – Konverzija duga 3, materijal Predsjedništva BiH broj: 01,02-05-2- 749/12 od 22. 6. 2012. godine. 8. Davanje suglasnosti za ratifikaciju Sporazuma o kreditu između Bosne i Hercegovine, koju zastupa Ministarstvo financija i trezora BiH i Raiffeisen Bank International AG – Projekt Modernizacija Univerziteta u Banja Luci, materijal Predsjedništva BiH broj: 01,02-05-2-894/12 od 10.07.2012.; 9. Davanje suglasnosti za ratifikaciju Aranžmana između Vijeće ministara Bosne i Hercegovine i Vlade Republike Koreje u vezi sa zajmom iz Fonda za ekonomsku razvojnu suradnju za fazu III Projekta modernizacije bolnica, materijal Predsjedništva BiH broj: 01,02-05-2-919/12 od 17.07.2012.; 10. Davanje suglasnosti za ratifikaciju Sporazuma o zajmu – Faza III Projekta modernizacije bolnica u Bosni i Hercegovini – između Vijeća ministara BiH i Vlade Republike Srpske i Izvozno-uvozne banke Koreje (Vladine agencije za EDCF), materijal Predsjedništva BiH broj: 01,02-05-2-920/12 od 17.07.2012. To je deset točaka dnevnog reda koje je usuglasio Kolegij Doma naroda. Ja otvaram raspravu po ponuđenom dnevnom redu. Izvolite. Za riječ se javio kolega Bradarić. Kolega Bradariću izvolite.
... još jednom dobar dan, mi još juče smo imali drugačiji dnevni red po ovom novom izbačene su tačke 2., 4. i 5. Dakle, to je – Potvrđivanje Odluke predsjedavajućeg Vijeća ministara, a tačka 4. i 5. to su izmjene i dopune Zakona o finansiranju političkih stranaka i sukobu interesa. Razumijem da postoje opravdani razlozi za skidanje ove 4. i 5. tačke, zato što danas u Predstavničkom domu imamo drugačiju formu ovih zakona, imamo tamo prijedloge i naravno vrlo teško bi bilo usaglašavati te prijedloge. Ali nije mi jasno zašto je ova tačka 2. Potvrđivanje Odluke predsjedavajućeg Vijeća ministara BiH o smijeni ministra sigurnosti BiH, ministra odbrane BiH i zamjenika ministra finansija i trezora BiH skinuta s dnevnog reda. I ja evo u skladu sa Poslovnikom predlažem da se ova tačka 2. zadrži danas na dnevnom redu i molim evo Dom naroda da se izjasni o mom zahtjevu.
Hvala kolega Bradariću. Znači, predlažete dopunu dnevnog reda današnje sjednice da se pod točkom 2. nađe ponovno točka iz prethodnog dnevnog reda. Hvala Vam lijepo. Kolega Genjac.
Zahvaljujem predsjedavajući. Poštovane kolegice i kolege, predstavnici medija nas tri bošnjačka delegata Halid Genjac, Sulejman Tihić i Nermina Kapetanović na osnovu člana 161. Poslovnika Doma naroda Parlamentarne skupštine BiH navedeni “Službeni glasnik”, proglašavam Prijedlog odluke da se u 3 dnevni red sjednice Doma naroda uvrsti potvrđivanje Odluke predsjedavajućeg Vijeća ministara o smjeni ministara sigurnosti, ministara odbrane i zamjenika ministra finansija i trezora BiH štetnom po vitalni interes BiH, odnosno bošnjačkog naroda. Obrazloženje: Prema članu 6. stav 1. Zakona o Vijeću ministara sa navedenim službenim glasnicima BiH, član 6. stav 1. glasi – Ukupan sastav Vijeća ministara će u toku cijelog mandata u potpunosti u skladu sa Ustavom BiH, naročito njegovim članom 5.4. tačka b) i 9.3. da će se u skladu s tim u sastavu Vijeća ministara osigurati jednaka zastupljenost konstitutivnih naroda BiH. Prema članu 10. stav 2. Zakona o Vijeću ministara, ministri i zamjenici ministara stupaju na dužnost odmah nakon potvrde od strane Predstavničkog doma. Prema članu 12. stav 3. Zakona o Vijeću ministara, ako predsjedavajući Vijeća ministara podnese ostavku ili ako je trajno spriječen da vrši svoju dužnost, Vijeće ministar daje ostavku u cjelini, a dužnost obavlja do potvrde novog predsjedavajućeg i članova Vijeća ministara. Dakle, prema citiranim odredbama Zakona o Vijeću ministara zasnovanom na navedenim članovima Ustava BiH nedvosmisleno je da sastav Vijeća ministara je etnički određen i to na način da se u toku cijelog mandata mora osigurati jednaka zastupljenost konstitutivnih naroda BiH u njegovom sastavu. Kad se smijeni cijelo Vijeće ministara, Vijeće ministara obavlja dužnost do potvrde novog predsjedavajućeg i članova Vijeća ministara. Kad se smijeni ministar i zamjenik ministra, mandat smijenjenih prestaje smjenom i mjesto ostaje upražnjeno sve do imenovanja novog ministra, odnosno zamjenika ministra. Predsjedavajući Vijeća ministara je svojom Odlukom navedenog broja pokrenuo postupak za smjenu ministara sigurnosti BiH, ministra odbrane BiH i zamjenika ministra finansija i trezora BiH. Ministri i zamjenik ministra čija se smijena predlaže svi su Bošnjaci. Imenovanje postojećeg sastava Vijeća ministara uglavnom zbog raznih ucijena političkih stranaka izvršeno je 10. februara 2012. godine, odnosno 16 mjeseci poslije objave izbornih rezultata i nakon postizanja sporazuma o stranačkoj i etničkoj podjeli ministarskih pozicija. Poznat je slučaj kad je u prethodnom mandatu smijenjen ministar sigurnosti, takođe iz reda bošnjačkog naroda i kad je to mjesto popunjeno imenovanjem novog ministra tek nakon skoro 5 mjeseci. Smjena je izvršena 17. jula, imenovanje je izvršeno 24. novembra. Razlozi zbog kojih je Vijeće ministara bilo tako dugo u nepotpunom sastavu na štetu bošnjačkog naroda su ucjene stranaka SNSD i SDS tada, identične ucjenama kakve se i sad nedvosmisleno najavljuju. Naime, lideri tih stranaka nedvosmisleno su najavili uslovljavanje zamjene eventualno smjenjenih ministara drugim imenovanjima, direktor RAK-a, rukovodne pozicije u Upravi za indirektno oporezivanje, ministarsko mjesto u Vladi Federacije i td. Popunjavanje eventualno upražnjenih ministarskih mjesta o sporazumu nesporno bošnjačkih pozicija uslovljava se drugim imenovanjima u korist stranaka SNSD i SDS. Procedura tih drugih imenovanja poznato je da traje mjesecima, važno je napomenuti da bez saglasnosti stranaka SNSD i SDS nije moguće imenovanje ministara. Navedene činjenice ukazuju da se eventualno upražnjene bošnjačke ministarske pozicije dugo vremena ne bi popunile. Smatramo da se predložena Odluka predsjedavajućeg Vijeća ministara o smjeni ministara i zamjenika ministara može uvrstiti na dnevni red sjednice Doma naroda tek nakon što se riješe prethodna pitanja i tako osigura da eventualna smjena ministara i zamjenika ministara neće proizvesti štetu po vitalni interes bošnjačkog naroda. 4 To znači, pod jedan, pri uvrštavanju u dnevni red Prijedloga odluke o smijeni ministara i zamjenika ministra neophodno je da predsjedavajući Vijeća ministara obrazloži taj svoj prijedlog, razlozi smjene u bitnom određuju dalji postupak. Da se radi o personalnoj zamjeni ministara pri čemu ostaje ista parlamentarna većina i predsjedavajući Vijeća ministara bi mogao nastaviti svoj mandat sa legitimitetom koji je mu je dala ta parlamentarna većina. Obzirom da se smijene predlažu zbog promjene sastav parlamentarne većine, predsjedavajući Vijeća ministara ne može nastaviti svoj mandat. Naime, aktuelni predsjedavajući i cijeli sastav Vijeća ministara ne mogu nastaviti sa mandatom dobijenim uz podršku političke stranke koja nije u novoj parlamentarnoj većini. Legitimno je da se promjeni parlamentarna većina, ali ta nova parlamentarna većina treba legitimirati i novi saziv Vijeća ministara i novog predsjedavajućeg koji može biti u isto ličnosti. To znači da predsjedavajući Vijeća ministara izabran nekom drugom parlamentarnom većinom treba podnijeti ostavku, to je uobičajena praksa u razvijenim demokratijama, kakvoj teže nesumnjivo i političke stranke u novoj parlamentarnoj većini. Dodatni razlog za ostavku predsjedavajućeg Vijeća ministara je taj što bi se tako riješilo pitanje promjene sastava Vijeća ministara bez štete po vitalni interes bilo kojeg naroda. Naime, u tom slučaju bi Vijeće ministara nastavilo raditi u punom sastavu sve do imenovanja novog sastava Vijeća ministara, a svi konstitutivni narodi i ostali bi zadržali ravnopravnu poziciju i u aktuelnom Vijeću ministara i u razgovorima o imenovanju novog sastava Vijeća ministara. Pod dva, takođe pri uvrštavanju u dnevni red sjednice Doma naroda Prijedloga odluke o smijeni ministara i zamjenika ministra koji su svi iz reda bošnjačkog naroda, mora se nedvosmisleno razjasniti i riješiti pitanje uslovljavanja imenovanja novih ministara, tj. zamjene. U protivnom kao što smo već, kao što se već desilo sa ministrom sigurnosti imenovanje novih ministara će se ucjenom odlagati i na taj način održavati nepotpuni sastav Vijeća ministara na štetu bošnjačkog naroda. Očigledno je dakle da bi uvrštavenje ove tačke u dnevni red sjednice Doma naroda prije rješavanja navedenih pitanja bilo štetno po vitalni interes bošnjačkog naroda. Navedeni primjer, prisutne ucjene i uslovljavanja, političke i međuetničke nesuglasice u vezi sa imenovanjima inače prisutne u BiH ukazuju da bi nakon eventualnog potvrđivanja predloženih smijena nastala dugotrajna nepopunjenost Vijeća ministara na štetu bošnjačkog naroda. To znači da bi u postojećim prilikama bez prethodnog riješavanja navedenih prethodnih pitanja smjena dva ministra i jednog zamjenika ministra, koji su svi Bošnjaci, proizvela kršenje Ustavom i zakonom zagarantovanog prava bošnjačkog naroda da u Vijeću ministara bude zastupljen jednako kao i druga dva konstitutivna naroda tokom cijelog mandata. Prema citiranim odredbama Zakona o Vijeću ministara imenovanje ministara i zamjenika ministara potvrđuje samo Predstavnički dom, a odluku o smjeni ministara i zamjenika ministra potvrđuje i Dom naroda i Predstavnički dom. Ova uloga je Domu naroda data između ostalog upravo zato da bi se osigurala zaštita prava svakog naroda na jednaku zastupljenost u Vijeću ministara tokom cijelog mandata. Pravo na Ustavom i zakonom zagarantovanu zastupljenost u izvršnoj vlasti je pitanje od vitalnog interesa za svaki konstitutivni narod. Navedeni razlozi potpuno opravdavaju proglašenje predložene Odluke u uvrštavanje u dnevni red sjednice Doma naroda, Odluke o smjeni ministara i zmjenika ministara štetnom po vitalni interes bošnjačkog naroda i potvrđuju nužnost da se o ovoj odluci glasa u skladu sa članom 161. stav 2. Poslovnika Doma naroda Parlamentarne skupštine BiH. Podsjećam, da kada neku predloženu odluku većina delegata iz jednog naroda proglasi štetnom po vitalni interes o toj odluci se glasa u skladu sa članom 161. stav 2. koji glasi – za takvu 5 predloženu odluku u Domu je potrebna saglasnost većine bošnjački, većine hrvatskih i većine srpskih delegata koji su prisutni i glasaju. Također podsjećam da je u vezi s ovim pitanjem dalja procedura regulisana u Poslovniku doma naroda članom 162. koji glasi, član 162. pokušaj rješavanja na zajedničkoj komisiji ili upućivanje Ustavnom sudu. Stav 1. – U slučaju protivljenja većine bošnjačkih, hrvatskih ili srpskih delegata pozivanjem na član 161. Poslovnika, predsjedavajući Doma saziva zajedničku komisiju sastavljenu od tri delegata od kojih su po jedan izabrali bošnjački, hrvatski i srpski delegati radi rješavanja spornog pitanja. Stav 2. – Ako zajednička komisija u roku od 5 dana ne uspije da riješi to pitanje predmet se upućuje Ustavnom sudu BiH koji će po hitnom postupku ispitati proceduralnu ispravnost postupka. Sarajevo 19. juli u potpisu navedeni bošnjački delegati. Zahvaljujem.
Hvala kolega Genjac. Imamo li drugih prijava o, kolega Krstan Simić, povreda Poslovnika. Izvolite kolega Simiću.
Hvala gospodine predsjedavajući. Malo sam zbunjen, a moram priznati da nisam ni razumio dio izlaganja gospodina Genjca kad on govori da ovo što se događa, da je to nekakva ucjena SNSD-a, pa su pri tom pridodali i SDS. Jednostavno stav SNSD-a kad je u pitanju vlast na nivou BiH jeste da su ovo pitanja koja se rješavaju u Federaciji, da su ovo pitanja, da svako rješenje iz Federacije za nas je prihvatljivo, prema tome ova jedna insinuacija da iza ovog, da kažem, iza ove problematične situacije u kojoj se nalazimo ne samo oko izbora ili smjene ministara, zamjenika ministra i postupaka i na ostalim nivoima vlasti ne stoji SNSD, već jedna kriza koja je izazvana postupanjem SDS-a u odnosu, ovog SDA u odnosu na budžet. Navika kad sam uvijek napadao SDS pa nikako da prestanem, al’ opet ćemo. Hvala.
Hvala kolegi Simiću. Kolega Bradarić, povreda Poslovnika, kolega Bradarić.
Da, kratak komentar, ja moram priznati da nisam puno toga razumio kao i kolega, ja ne razumijem kako se može braniti vitalni interes, nacionalni interes zato što će iz Vijeća ministara izaći tri Bošnjaka, a ući tri Bošnjaka. Ili nakon toga iz izvršne vlasti i zakonodavne i td. otići odred Bošnjaka, a doći će odred Bošnjaka. 6 Vitalni nacionalni interes se može braniti i na druge načine i do sad se mogao braniti kroz razne mnoge institucije u kojima su Bošnjaci evo zapostavljeni, evo samo dvije institucije to je Fond za povratak i BH MAK, u BH MAK-u od 190 i nešto ljudi radi onaj, 112 Srba i neka to, i mi to nikada onaj, to pitanje nismo .., treba to gledati u cjelosti, znači, u svih onih 70 institucija i na kraju krajeva napraviće se vaga. Bošnjaci se brane zapošljavanjem, ali svake godine zaposlenih je sve manje i manje, Bošnjaci se brane revizijom privatizacije koja je onakva kakva jeste proizvela mnoge bogate ljude koji su članovi SDA, Bil Gejc bi im pozavidio na bogatstvu. Bošnjaci se brane investicijama, evo slučajno je krenuo Koridor Vc tako da nema niko ekskluzivno pravo da danas brani Bošnjake, u moje, znači, ime to nema niko pravo da radi, ja znam koliki i kakav sam Bošnjak, to su stvari koje se iz ljubavi čuvaju i nikome, nikome ne govore. Nažalost, mnogima je to danas zanat, posao da govore koliki je, a onda može raditi šta hoće. Ovo je potpuno legitiman zahtjev, legitiman zahtjev SDP-a, nije jednostavno išlo i drugi su pokušavali prije SDP-a sve ovo uraditi, ali eto u nekoj procjeni su se prevarili pa u konačnici nije došlo do toga, nisu uspjeli. Prema tome mi i dalje, evo moglo bi se o tome pričati do dnevnika večeras, ali nemam namjeru, mi i dalje ostajemo pri svom zahtjevu, odnosno o dopuni dnevnog reda. Toliko.
Hvala kolega Bradarić. Kolega Ivanić.
Pa kao neko ko
Na dnevnom smo redu, samo da se podsjetimo.
Pa hoću upravo diskutujem oko ove tačke i to jeste moj neki sadržaj. Ja mogu razumjeti ovu inicijativu uz jedan uslov, to znači da kad bi razrješenjem svi ministri istog momenta napustili svoja mjesta, a niko ne bi bio imenovan. Ali pošto sam ja svojevremeno bio predmet sličnog poteza od strane SDA, ja znam da je tada bilo tumačenje da ministar ostaje na svom mjestu do imenovanja novog. I da tako tumačenje OHR-a ima i ja se sjećam svojevremeno da je to bilo tumačenje koje je, koje je dato i da je zbog tog razloga tadašnji predsjedavajući nije bio, jer nije imao većinu, nije bio u stanju da imenuje, ali sam ja ostao ministar. Prema tome, a mimo toga po Poslovniku o radu Savjeta ministara ni jedna odluka koja se završava na Savjetu ministara ne može biti donešena ako u njoj ne učestvuje barem jedan predstavnik iz reda tog naroda. Prema tom ne mislim ni da je tada moguće. Ja pokušavam da kažem da mi se čini da je obrazloženje pomalo šuplje, ako ja mogu da kažem. Djeluje logično pod ovim uslovom, ako bi ovo ovako stvarno bilo, to znači ako bi izišli svi ministri iz reda bošnjačkog naroda i svi zamjenici i više nikoga ne bi bilo, ja stvarno mislim da bi, i onda da bi zbog problema u 7 imenovanju novog tako moglo ostati vječito, vi ste upravu, ako je to tačno vi ste upravu. Ali ako nije, a ja mislim da nije, mislim da sama inicijativa nije uredu i mislim da bi bilo dobro da nam se razjasni, da jednostavno znamo i mi kad se budemo na neki način odnosili o ovome da možemo znati šta je, ja ne bih nikad uradio nešto da, da ni jednog predstavnika iz reda bošnjačkog naroda u Savjetu ministara nema, to zaista smatram da bi bio nepotreban i neviđen udar. Ali iz svih tumačenja koje ja znam i za mene je ovo potpuno novo tumačenje, ovaj, je da ministri ostaju dok ne dođe, ne bude imenovanje novog. Hvala.
Hvala Vama, kolega Ivaniću. Nećemo se još baviti pojašnjenjima Poslovnika, ali ova sjednica će svakako poslužiti da ga dobro naučimo svi skupa. Kolega Košarac.
Predsjedavajući, članovi Savjeta ministara, kolegice i kolege želim da vas još jedanput pozdravim i da još jedanput skrenem pažnju da danas rade emocije i da danas očigledno će neki pokušati da dio emocija penesu na Parlament BiH i da emotivno prenesu određene poruke široj javnosti u BiH. Ovdje je veoma važno da zajednički utvrdimo da je neophodno da funkcionišu institucije BiH, da danas imamo jedan novi oblik patriotizma izražen u BiH koji se može mjeriti ni na ovaj, na ovaj način. Imamo inicijative koje govore o zaštiti vitalnog nacionalnog interesa jednoga naroda u BiH, a da pri tome niko iz svih ovih razgovora koji su se vodili oko promjene Savjeta ministara nije rekao da želi da ugrozi nacionalnu strukturu Savjeta ministara. Plašim se da uz veliko prisustvo emocija šaljemo poruku, pogotovo gospodo vi iz SDA da Mehmed Bradarić nije Bošnjak zato što je član SDP-a. To nije dobro, mislim da niko od političkih faktora u ovoj zemlji nije išao sa ciljem da nema Bošnjaka u Savjetu ministara, naprotiv. Još jednom želimo da kažemo da problem leži u Federaciji BiH i moram da kažem da mi u RS ne likujemo i ne radujemo se što je problem u Federaciji BiH, nego želimo konstruktivno da damo doprinos da se ovaj problem riješi. Prema tome, ja vas molim, nemamo potrebe da jedni o drugima stranački previše brinemo, ja ću vam samo reći još jedanput, da SNSD vodi jasnu i odgovornu nacionalnu politiku srpskoga naroda u BiH, da SNSD vodi jasnu politiku Srpske ne ugrožavajući bilo čije interese u BiH. Prema tome naše legitimno pravo da insistiramo da se određene pozicije na nižim nivoima vlasti na nivou BiH popune onako kako to srpskom narodu pripada i kako to pripada predstavnicima Srpske u BiH. I ne vidim potrebe sad da se pokušava prenijeti teren odgovornosti na neke druge političke subjekte u BiH kada je problem gospodo upravo, još jedanput želim da kažem i ne slažem se sa gospodinom Ragužom, jeste to problem prije svega Federacije, a kasnije i BiH. Ja bih želio da samo kažemo još jedanput, da smatramo i da je u tim strukturama podjele vlasti na nižim nivoima su učestvovali lideri. Podsjetiću vas da je i vaš lider učestvovao u toj daljnjoj distribuciji mjesta kojoj političkoj partiji šta pripada. Mislim da nije dobro i u dobroj namjeri da replicirate i svom predsjedniku jer je on upravo učestvovao u tome šta će pripasti SDA, šta će 8 pripasti SDP-u, šta će pripasti HDZ-u, šta će SNSD-u, SDP na kraju krajeva to jeste onaj usaglašen politički dogovor lidera u BiH. Hvala.
Hvala kolega Košarac. Ispravka krivog navoda, kolega Raguž.
Zahvaljuje se gospodine predsjedatelju. Ne ulazeći u meritum argumenata koje je iznio gospodin Košarac, želim samo reći da je prejednostavno stalno govoriti da je problem u Federaciji, pa i ovom prigodom. Znači, mi ovdje imamo Odluku predsjedatelja Vijeća ministara koji je izabran i potvrđen od strane Zastupničkog doma i uz suglasnost stranaka iz oba entiteta. Imamo ponovo Odluku o razrješenje dijela Vijeća ministara koja je potvrđena u Zastupničkom domu i nema nikakve veze s bilo kojom institucijom ili tijelom i organom Federacije. Tako da u tom smislu želim i ovo je prvenstveno problem BiH, ako je problem. Hvala.
Hvala Vama. Kolega Tihić.
Poštovani delegati Doma naroda, članovi Vijeća ministara, dame i gospodo, obzirom evo da se otvorila rasprava, želim i ja da, o dnevnom redu, želim da kažem nekoliko rečenica. Prvo šta je štetno po vitalni interes kojeg naroda, to odlučuje većina u tom narodu i zamolio bih stvarno predstavnike i srpskoga i hrvatskoga naroda da nama ne govore šta je naš vitalni interes, jer ne bih ni ja njima ovaj, takve stvari govorio i da li imaju razloge ili nemaju razloge. Ustav jasno kaže da tri delegata ako procjene da je nešto štetno po vitalni interes toga naroda ovaj, da se zaustavlja procedura i da se taj, taj prijedlog dostavlja Ustavnom sudu BiH na odlučivanje. Da li je taj zahtjev dozvoljen, da li je opravdan, osnovan to može samo Ustavni sud da kaže. I zamolio bih da barem o te dvije stvari ne polemišemo. Međutim, obzirom da je gospodin Bradarić govorio kako se brane Bošnjaci, nama barem iz SDA ne treba to govoriti jer mi dobro znamo kroz sav ovaj period kako se to radi, normalno na cijeloj teritoriji BiH, a ne samo tamo u onim dijelovima gdje su Bošnjaci većina. Mi smo uvijek o tome vodili računa i normalno brane se između ostalog i borbom protiv kriminala, znate, ovaj brane se i protiv namještenih tendera u Telekomu i brane se protiv namještenih tendera u Autocestama i brane se protiv protokola od 11 milijardi koji se tamo negdje zaključuju sa nekom fantomskom firmom u Njemačkoj, koja ima osnivački ulog od 30 hiljada maraka i td. i brane se između ostaloga 9 protiv rješenja kakva je, kakvo je rješenje u predmetu Sejdić-Finci, a što je predložio ovaj SDP i td. Sad da ne ulazimo u sve te afere koje su bile i ovaj, kako su one obustavljene i zaustavljene ovaj, i branimo se i protiv toga znate. Gospodin Ivanić, želim samo da ga podsjetim, da je razlika velika između prijedloga tadašnjeg predsjedavajućeg ministra, da se vi razriješite koji nije dobio većinu u Zastupničkom domu i ove sadašnje situacije. Vi se dobro sjećate svi, kada je Tarik Sadović razriješen kao ministar sigurnosti i potvrđeno na Domu naroda, da je tada gospodin Krešić, kao zamjenik tako je i po zakonu, obnašao funkciju ministra. Sada se može desiti, ovo na što mi ukazujemo, da kada se promjene tri Bošnjaka, da će zamjenici obnašati tu funkciju, a imamo jasan stav, ne znam SDS-a čini mi se i SNSD-a, izvinjavam se ako nije tu SNSD, da oni neće glasati za novo Vijeće ministara, dok se ne ispune ne znam ti, dva uvjeta, kasnije će biti treći, četvrti itd. Mi se dobro sjećamo kad je Tarik Sadović razriješen, nisu mogli predsjedavajućeg, tadašnjeg Špirića, ubjediti da predloži Sadika Ahmetovića. Izgubili smo pet mjeseci. Uvijek se nešto trgovalo. I tražilo se nešto dodatno. Evo ovde se javno kaže, neće biti imenovani ti u Vijeće ministara i znači Bošnjaci neće biti zastupljeni u Vijeću minitara. Koliko vremena, ja ne znam. Koliko će biti takvih ucjena, one su već sada najavljene. I stvarno kada govorimo o pravu da zastupa vitalni interes se nekog naroda, mislim da SDA to ima puno pravo i po izbornom legitimitetu u Klubu Bošnjaka u Federaciji, od 17, devet su iz SDA. U Klubu Bošnjaka Parlamenta BiH, od pet su tri iz SDA. I bez obzira evo ovo na želju da se ne miješaju neke druge stranke u stvatri u Federaciji itd. zamolio bih da imaju u vidu i ovu činjenicu ipak, da na određeni način imaju i svoj dio odgovornosti ne u onom kapacitetu, ne onako intenzivno, kako to se pokušava uraditi od drugih stranaka iz Federacije. Prema tome, ja tražim da se urdi ono što je po Ustavu, što je po zakonu, da se ovo pitanje prijedloga dnevnog reda, odnosno naše proglašenje da je to na štetu bošnjačkog vitalnog interesa, da se postupi u skladu sa Ustavom, u skladu sa Poslovnikom, da se formira ova komisija kako je to predviđeno, ovaj ispred Bošnjaka, to će vjerovatno evo odrediti ovaj naš Klub, a da to učine isto tako i klubovi Hrvata i Srba. I evo jedna dobronamjerna poruka, svima onima koji žele da izbace SDA iz vlasti. Molim vas da idemo jednim demokrtskim metodom. Pozivamo se na demokratiju. Gospodin Bevanda je izabran za predsjedavajućeg, između ostalog svakako i spram svojih kompetencija i onoga što on jeste i kakav ugled ima. Ali je osnova bio politički dogovor u kojem je učestvovala i značajan doprinos dala SDA i ja lično, znate, gdje smo pristali na neke kompromise oko Minsitarstva finansija, jer je SDP insistirao na Minsitarstvu vanjskih poslova. Prema tome, taj dogovor je bio osnova da naš član Psredsjedništva, Bakir Izetbegović, glasa da se da mandat gospodinu Bevandi. Na osnovu toga i tog dogovora, naši poslanici, sedam poslanika glasalo je ne samo za gospodina Bevandu, nego i za druge ministre i ministre iz SDA ili nije važno, iz SNSD-a, iz SDS-a, HDZ-a. Može se razriješavati samo na predlog te stranke koja je predložila, a ne na prijedlog SDP-a. Normalno i ministri iz SDA mogu biti razriješeni i zbog toga što ne rade dobro, ali to nije napisano to. Mogu biti razriješeni zbog formiranja nove parlamentarne većine. E, pošto je nova parlamentarna većina, ja pozivam evo vas sve, prije ćete završiti ovaj posao, da 10 gospodin Bevanda podnese ostavku, neka dobije ponovo mandat, neka dobije podršku u Zatupničkom domu i neka istovremeno budu izabrani i Bošnjaci i Srbi i Hrvati. I neko iz reda ostalih, svakako. Hvala lijepo.
Hvala kolega Tihiću. Kolega Genjac, ostajete pri ispravci krivog navoda? Izvolite.
Zahvaljujem. Mislim da je neobično važno da se sadržaj apelacije, odnosno sadržaj izjave o štetnosti po vitalni interes bošnjačkog narod, čita samo na način da se pročita što tu piše i ništa više. Molim vas, ni u jednom trenutku ne tvrdimo da je nečija namjera da ostave Vijeće ministara bez bošnjačkih ministara, ni u jednom trenutku to ne tvrdimo. Ali tvrdimo da će se smjenom bošnjačkih ministara, jednog broja, nastati period nepopunjenog Vijeća ministara, na štetu bošnjačkog naroda, iz razloga opet ne zato što insinuiramo i ne želimo to, nego na osnovu evidentnih činjenica da su najavljene nedvosmisleno ucjene, zamjene tih ministra drugim imenovanjima. I to ja poštujem, ali to se već desilo, to se desilo sa ministrom sigurnosti. Tu praksu smo imali. Dakle, bošnjači interes se zaista može braniti i bilo koji nacionalni interes, u kategoriji načina koja prevazilazi mogućnosti današnjeg nabrajanja. Ali, bošnjačke interese, između ostalog brani i na način da se upozori na moguću situaciju Vijeća ministara, o kojoj govorimo. I potpisivanje ovakve izjave od strane tri delegata iz reda bošnjačkog naroda, znači samo da se postupilo u skladu sa Poslovnikom koji tu mogućnost uspostavlja i ništa više. I niko time nije proglašen ni manje ni više Bošnjak niti to iko može. I slijedeća stvar, bilo je, dakle, Poslovnik nije predvidio možda da će neko nazvati ovu inicijativu šupljom, ali je predvidio da se klubovi možda neće složiti da je ona osnovana i sadržana, ali je i predvidio šta se u tom slučaju dešava. Vrlo jasno Poslovnik kaže, imenuje se komisija koja pokušava riješiti problem, ako se klubovi ne slože, ako komisija riješi problem, predmet ide na Ustavni sud. Dakle, Poslovnik je predvidio u potpunosti proceduru i predvidio je da se možda nećemo složiti u procjeni da li je to štetno po vitalni interes ili nije i predvidio je ko treba da to riješi. I zato molim vas, da postupimo po Poslovniku i zaista da ovom sadržaju ne dodajemo ništa više od onoga što zaista unutra postoji.
Hvala vama kolega Genjac. Po Poslovniku ćemo sigurnno postupiti, samo meni nije jasno bilo što je ovde bio ispravak krivog navoda, ali to sada nije ni važno. Kolega Bradarić, povreda Poslovnika. 11
U zemljama monarhije, tačno se zna ko i koliko i kada može, na koji način može vječno vladati. Ovo nije monarhija, ovo je demokratska zemlja i potuno je legitiman zahtjev SDP-a. Prekršili ste i vi kolega Tihiću dogovor, vaš nekakav dogovor, da onaj ko ne bude bio, ne bude glasao za jedan od najvažnijih dokumenata koji se zove budžet, da mora po nekakvoj inerciji, otići u opozicju. Ali, reagujem na ovo što ste rekli, navodni kriminal u Autocestama, u ne znam ni ja u Elektroprivredi itd., ja evo i kroz Komisiju i sada vas molim, da zaista zamolite ministra sigurnosti, da povede proceduru, da se pronađu oni koji to rade, taman da je neko moj najbliži i da su sve moje partijske kolege, ali evo molim da se provede procedura, ali ja sam siguran da će to ići teško, zato što je i sam ministar rekao, da u njegovim agencijama, direkcijama i td. je većina, zaposlenih znači tamo, većina korumpiranih. To je izjava koju je rekao na posljednjoj sjednici Predstavničkog doma, a prenjeli su svi mediji. Ja ovdje neću otvarati tezgu koliko je ko uradio ili ko je .... ali negativne primjere možemo svaki dan navoditi. Pa eno jučer terminali, pa ne znam ni ja za pet godina 7,5 km autoputa, pa ... vozovi, kupljeni, neplaćeni itd. itd., privatizacija, Granit, Krivaja, Konjuh itd. itd. Prema tome mislim ja da se ova priča može, ovdje zaista nema povrede nikakve vitalnog nacionalnog bošnjačkog interesa i mislim da se ova priča može na vrlo jednostavan i racionalan način. Ja kažem da je meni iskreno žao što je do ovoga došlo, žalim zaista, jer ipak na neki način vlast je funkcionisala, ali postojali su i dogovori između lidera koji je evo prekršen. Uvijek je većina 5:1 vrlo jasna, to je vrlo jasan razultat u nogometu.
Hvala kolega Bradariću. Kolega Tadić, izvolite.
Hvala gospodine predsjedavajući, dame i gospodo. Pa evo mislim zaista raspravlja se o dnevnom redu, ali vidim da s jedne strane postoji strah da nećemo uopšte doći do rasprave o meritumu, pa se to sada koristi za ovu priču. S druge strane opet mislim Staša, Krstane, Mladene džaba vi ubjeđujete, mislim, to je tako, znaju oni to nije, ali evo šta da radimo sad. Ja bih htio ovde radi svoje čiste savjesti, da me sutra ne bi neko proglasio neprijateljem bilo kog naroda, jer to nisam, da obrazložim svoj stav i ako treba da predložim da se ovaj Dom naroda zaključkom izjasni o tumačenju ovog Poslovnika u ovome segmentu, kako bismo izašli iz pravne slijepe ulice, koja očito predstavljaj različite oblike tumačenja. Dakle, imam utisak da je SDA onako osjetila da je u dosta interesantnoj i lijepoj pozicijiji, da svi očekuju šta ćete da uradite. Pa da je više razmišljala o tome kako da nas iznenadi, nego kako da ovo riješavamo do kraja i kako treba, je li. Jeste, iznenadili ste nas, niko se ovome nije nadao. Evo u moje ime vam govorim, dakle da ste osporavali Odluku ok, mislim idete u to, imate pravo na to, ništa sporno, ali osporavati prijedlog za izmjenu dnevnog reda, a pri tome govoriti o toj Odluci u 12 metritumu u smislu ulazeći u sadržaj same Odluke, pa evo i vi ste sami došli u kontradiktornost. E sve je to uredu, ja nemam ništa protiv toga, samo nemojte onda na tuđu adresu problem. SDS s tim nema ništa. Nemaju ni druge stranke iz RS-a. To vam ja odgovorno tvrdim. Ako smo nekad i negdje mi išta blokirali, onda da se kaže, blokirali ste to tada i tada, a nema nam ko šta reći. S druge strane dosta bi se moglo govoriti o tome, zašto direktor Regulatorna ganecije za komunikacije godinama, čovjek kojem je smiješna više i država i institucije i sve mu je smiješno postalo, gledajući kako niko ne može da ga smijeni. A zna se da to nije na račun SDS-a u smislu blokade uvođenja u mandat nekoga, ko bi, čovjek koji bi bio regularan direktor, nego evo neću prozivati nikoga, vi znate o kome se tu radi. Nego da se ja vratim Poslovniku. Kaže ovako, član 161. stav 1. – Proglašenje Odluke štetnom po vitalni interes. Neka se predložena odluka Parlamentarne skupštine BiH može proglasiti štetnom po vitalni interes hrvatskog, bošnjačkog i srpskog naroda, većinom glasova, hrvatskih, bošnjačkih ili srpskih izaslanika. Odluka o izmjeni dnevnog reda, ovdje je predstavljena kao odluka na koju se može tretirati vitalni nacionalni interes i to je tumačenje SDA, dijela Kluba Bošnjaka. U članu 143. ovog Poslovika stoji ovako – Dom može donositi deklaracije, odluke, preporuke, zaključke i druge akte. U ovom slučaju izmjena Poslovnika nije niti deklaracija, niti odluka, niti preporuka, niti zaključak, niti drugi akt, a nije ni zakon niti je ustavna materija. Izmjena Poslovnika se tiče člana 59. u kojoj kaže – Na početku sjednice svaki izaslanik, kao i svaki, odnosno delegat kao i svaki ovlašteni predlagač, ima pravo tražiti zaustavljanje svake neobavezne tačke i predlaganje nove. To je recimo jedan element. Drugi element, delegat ne može ne znam, govoriti dalje od deset minuta, tri minute, a mi smo to ovde kršili je li tako, sve uz neku toleranciju. Ako nisu predložene izmjene dnevnog reda, član 60. on se smatra usvojenim. Ako su predložene izmjene dnevnog reda i nakon što delegati izraze svoje mišljenje u vezi sa tim prijedlogom, Dom glasa o svakoj predložnoj izmjeni. Ovo je procedura koja nema stanku, nema pauze. Sve što ste rekli ja se slažem da kažete, ali u okviru tačke dnevnog reda. Nikakav problem nije što se tiče toga. I ja vas zbog toga molim, da tumačenje prava radi bilo kakvih političkih akcija, barem u Domu naroda držite u domenu vaših interesa, ne samo danas, nego možda i za godinu i za dvije i za pet, pod nekim različitim okolnostima. RS-u, srpskom narodu, možda bi najviše odgovaralo sada da ovo ode u ovom pravcu, pa da napravimo presedan, kao model, kako mi možemo eventualno nekad pravimo neke probleme itd. Ali evo mi vam pokazujemo time što želimo jednu regularnu proceduru, koliko i kada je nabačena lopta za go, za pogodak u go, navodnih branilaca države, mi to ne koristimo, ako je suprotno Ustavu i ako je suprotno Poslovnku ili nekom zakonu. Samo želimo biti dobronamjerni i u tome smislu sigurno nismo adresa za bilo kakvo optuživanje, radi bilo čijih problema. Može ovo da ide na Ustavni sud i baš me živo interesuje, kako će Ustavni sud da tumači odredbu Ustava koji treba da štiti, koja kaže da je dopuštena izmjena, izglasavanje nepovjrenja nekim ministrima iz bilo kog naroda da su. A da nije nikakav automatizam zamjene predviđen, da bi 13 se postiglo ovo o čemu se govori. Dakle, volio bih, evo to će nakon naravno Odluke o meritumu, o vitalnom interesu, i da dođe na taj Ustavni sud i živo me interesuje kako će se to tumačiti. I još vas jedno molim, dakle, kriza je dovoljno velika na mjestima o kojima je govorio Staša, da je korektno da se taj požar ne širi dalje. Ja se nadam da korektan odnos stranaka iz RS-a koji smo do sada pokazali, ovde ipak treba cijeniti a ne osuđivati, niti nas eventualno proglašavati za krivim, za bilo šta, jer evo ako kakva konkretna krivica postoji, ja ću je sam na svoja leđa ponijeti, ne morate je stavljati ni na leđa srpskog naroda ni bilo koje stranke, ni RS-a. Hvala.
Hvala kolega Tadić. Imamo povredu Poslovnika, kolega Tihić.
Pa vidite, ja kada sam diskutovao, ja sam rekao o dvije stvari. Nadam se da ovde neće biti prelgasavanja. To je prvo pitanje da li je nešto štetno po vitalni interes nekog naroda ili ne. To odlučuju tri delegata. Druga stvar, da li je neki zahtjev dozvoljen, da li je osnovan, to može da odluči samo Ustavni sud. Ovo što gospodin Tadić predlaže, uz ovu uvertiru da nije protiv Bošnjaka itd. a ovim što predlaže, na nekinačin dovodi u sumnju, ovaj, on što predlaže da sada Dom daje tumačenje Poslovnika, i to one odredbe koja je prepisana iz Ustava. Pa ne može ovaj Dom davati tumačenje Ustava. Pogledajte, uporedite tu odredbu sa Ustavom, pa ćete vidjet da je to odredba Ustava BiH koja je unesena direktno u Poslovnik. E sada treba ovde neko da da tumačenje te odredbe. Jedino Ustavni sud može kazati da li je ovaj naš zahtjev dozvoljen ili nije dozvoljen. I ne možete se baš u potpunosti znate, osloboditi i odgovornosti za ovo gospodine Tadiću, znate. Naši su ministri, naši su poslanici glasali i za vaše ministre. A mi smo ti koji imamo taj legitimitet i u Federaciji i na državnom nivou. I uostalom, znate svu priču koja je bila i s jedne i s ruge strane i hrvatske i srpske, o legitimnim predstavnicima. A legitimitet se dokazuje kroz klubove naroda u entitetu i na državnom nivou. I sada vi jednostavno kažete, evo to je stvr Federacije. Dobro, jeste, jednim dijelom jeste, ali ako ćemo gledati dugoročno, ako ćemo gledati situaciju u nekom drugom vremenu kada se ovako mogu naći ministri iz reda drugih naroda, ovo danas što uradimo, to će miti presedan i za buduće slučajeve. Manje će Bošnjaci biti u prilici da ovo pravo koriste. I mi smo mislili da ga nikada nećemo koristiti, nismo mislili da ima tako neodgovornih ljudi koji mogu krenuti u takav postupak. Ja mislim da je to čak uvedeno, ta odredba je više uvedena zbog onoga naroda koji nema većinu ili mehanizme u Zastupničkom domu, da zaustavi izbacivanje svojih ministara. Prema tome, mislim da ovde ne možemo, ne može se raditi, ne možemo govoriti, ne može se glasati o zaključku koji bi davao tumačenje ovoga Poslovnika. Mi to nećemo prihvatiti, jer to se radi o tumačenju onda Ustava BiH. 14
Hvala kolega Tihiću. Kolega Ognjen Tadić, ispravka krivog navoda.
Mi smo ovde nekih nešto više od godinu dana. Ja bez ikakvog tereta savjesti, pozivam bilo koga od delegata, bilo koga od ljudi koji gledaju ovo što mi radimo, da nađe jednu jedinu rečenicu, u onome što sam govorio ili radio, u toku ovog mandata, a da je na štetu bilo kog naroda ili da je inspirisana bilo kakvom nacionalističkom retorikom, politikom ili interesima, bilo koga. Nađete li to, ja sam spreman da odgovaram na svakome mjestu, na svaki način. Način sastavljanja Savjeta ministara je potpuno druga procedura od ovoga o čemu mi govorimo danas i da bismo uopšte raspravljali o tome, mi moramo doći do te tačke dnevnog reda. Vi u ovoj tački dnevnog reda, odnosno ovo još nije dnevni red, ovo je prijedlog dnevnog reda, raspravljamo isključivo o tome o čemu ćemo danas raspravljati. Iskren da budem, izuzev potrebe da se nekako impresionira inventivnošću u javnost druge političke stranke, meni nije jasno zašto je sada u pitanju blokada, zašto nije na toj tački dnevnog reda. Mislim, evo objasnite mi to. Ja ću glasati za to o čemu vi govorite. Ako mi objasnite što ste sada uključili vitalni nacionalni interes, kada mu nije mjesto, a nećete kada mu bude mjesto i da to bude realno objašnjenje, argumentovano, evo ja vam obećavam glas. 160. član Poslovnika – Kolegijum odlučuje kada je to potrebno o tumačenju ovog Poslovnika, dok Dom ne odluči drugačije, zaključkom ili amandmanima na Poslovnik. Dakle, Kolegij odlučuje u smislu rukovođenja sjednicom i vođenja njenim procesom, a Dom može u svakom momentu da kaže, na način na koji se to radi, ovo je drugačije, što se tiče tumačenja Poslovnika. Niko, nikada to nije sporio niti će sporiti. I evo, pričajmo o svemu što ste naveli kao temu, ali pričajmo kada je vrijeme tome. Mjesto jeste, vrijeme nije. I da pređemo iz nastojanja da se inventivnošću očara javnost u realnu političku temu koja je sigurno neizbježna sada ili bilo kada.
Hvala kolega Tadić. Kolega Simić, povreda Poslovnika.
Hvala gospodine predsjedavajući. Naravno da mi ne pada na pamet da osporavam pravo tri delegata iz bilo kog reda, da pokrene inicijativu, shodno članu 161. i 162. Poslovnika, to nije upitno. Međutim ovde je osnovni problem povrede Poslovnika, da bi se to pokrenulo, mi moramo imati, a gospodin Tadić je o tome govorio, tu tačku na dnevnom redu. Mi raspravljamo o nečemu čega u ovom momentu na sjednici ovog Doma, nema. 15 Stoga je trebalo ovu tačku uvrstiti u dnevni red već na Kolegijumu. Ako nismo na Kolegijumu, odlučivati o predlogu gospodina Bradarića i ako se ova tačka uvrsti u dnevni red kao redovna tačka, ja ne vidim ništa sporno, da ovo što smo već potrošili sat vremena, bude predmet naše rasprave i postupanja po Poslovniku. Ali, diskutovati o povredi na prijedlog koji uopšte nije postao dio, sastavni dio današnje sjednice, zaista mislim da je povreda Poslovnika. Hvala.
Hvala vama kolega Simiću. Kolega Genjac, ispravka krivog navoda. Drugi put.
Dakle gospodinu Tadiću, da kažem, sintagma inventivnošću očarati javnost, mislim da ima mjesta u nekim drugim okolnostima. Korištenje poslovničkih odredbi je legitimno pravo svakog delegata, u ovom slučaju većine delegata iz jednog kluba. Pitanje da li ste, zašto ste se opredjelili za blokadu sada umjesto kada to bude vrijeme, dakle ustavni mehanizam i poslovnički mehanizam nazivati blokadom, ja mislim da nije uredu. SDA nikada nije blokirala, uvijek je svoje djelovanje zasnivala na Poslovniku, Ustavu i zakonu, tako i sada radi i mislim da smo tu jasni. Zašto smo naveli argumentaciju? Pa naravno, naveli su argumentaciju, da pokažemo zašto se u ovom trenutku ta tačka ne može uvrstiti u dnevni red. Zašto nisu osigurane predpostavke za uvrštavanje te tačke u dnevni red. Neko može smatrati da to pitanje ne podliježe ocjeni štete po vitalni interes i legitimno je pravo da to smatra. Ali nas tri po Ustavu i Poslovniku legitimirani da u ime Kluba Bošnjaka smatramo da to jeste štetno po vitalni interes, kazali smo i proglasili da je to štetno po vitalni interes. I tu svaka priča prestaje. Tu nastupa primjena ostalih odredbi Poslovnika koji prate proceduru. Molim vas da tako postupimo.
Hvala. Naravno tako ćemo i postupiti, ne brinite. Ja se nadam da smo danas naoružani strpljenjem, jednim kolegijalnim odnosom ovde. Sukladno Poslovniku možemo do ponoći. Gospođa Krišto, kolegica Krišto, izvolite.
Hvala lijepo. Poštovani predsjedavajući, zamjenici, kolegice i kolege, budući je ovo nova sjednica, ja vas takođe želim pozdraviti na ovoj sjednici, kao i članove Vijeća ministara i naše uvažene goste. Ja bih uistinu, pažljivo sam i strpljivo slušala prijedloge kod dnevnog reda, dopune koje su danas date na ovoj sjednici, raznorazna obrazloženja u smislu Odluke o kojoj govorimo, a ja bih u ovom trenutku pozvala sve nas, da se osvrnemo na članak 58. Poslovnika, koji govori o dnevnom 16 redu i da se pridržavamo i Poslovnika koji govori da Kolegij u dnevni red uvrštava prijedlog zakona, izvješća povjerenstava i svaku drugu točku koja je obvezna sukladno ovom Poslovniku. Dalje, stavak 2. obvezna je točka ona koja je prošla proceduru, sukladno Poslovniku i ako joj to jednoglasnom odlukom traži povjerenstvo Doma. Zatim Kolegij može u dnevni red uvrstiti i druga pitanja koja su ovlašteni predlagatelji dostavili Domu i koja spadaju u njegovu nadležnost. Znači, u jednoj od ovih točaka imamo i to. I imamo članak takođe 59. koji govori o dopuni izmjenjenog dnevnog reda. I imamo takođe članak 60. koji govori o izjašnjavanju o dopunjenom dnevnom redu. Ja bih molila sve nas, a i naravno i predsjedavajućeg, da se držimo poslovničkih odredbi i da se krenemo izjašnjavati o dnevnom redu. Hvala lijepo.
Hvala kolegice Krišto. Kolega Tihić, izvolite. Ispravka krivog navoda.
Ovde je postavljeno pitanje – Da li će SDA osim ove inicijative, pokrenuti i neku drugu inicijativu? Da, hoćemo mi pokrenuti inicijativu o meritumu, kada bude se raspravljalo. Znate, ovo sada pokrećemo iz ovih procesnih razloga i to je dio samo argumentacije u odnosu na argumentaciju koju ćemo izložiti kada se bude raspravljalo o meritumu. Međutim, da li je ovaj zahtjev naš sada dozvoljen ili nije dozvoljen, to može samo da kaže Ustavni sud. Ne može ovaj Dom to kazati. Samo Ustavni sud može kazati, kao i mnoge druge inicijative koje idu prema Ustavnom sudu, da li je nešto dozvoljeno ili nije dozvoljeno. Tako da, ja bih još jedanput zamolio da se ovi naši zahtjevi, da se ova inicijativa shvati onako kako to stoji u Ustavu. Mi ćemo nakon odluke Utavnog suda i argumetnacije koja će tada biti navedena, odlučiti da li ćemo pokretati inicijativu o meritumu ili nećemo. Vjerovatno će i Ustavni sud kroz tu svoju odluku nešta da kaše u tom pravcu. Mislim da nema razloga da se vi sada u zaštiti ne znam sada čijih interesa, protivite da Bošnjaci iskoriste ovo pravo koje im pripada po Ustavu. Mislim da ne bi bilo korektno, ne bi bilo kolegijalno, nije dobro zbog suradnje, nije dobro zbog budućih slučajeva da sada vi ovu stvar na ovakav način nas eventualno preglasate.
Hvala kolga Tihić. Kolega Krstan Simić, ispravka krivog navoda.
Hvala gospodine predsjedavajući. Gospodine Tihiću, ja sam bio vrlo jasan. Niko ne osporava trojici delegata ili troje delegata iz reda bošnjačkog naroda da poreknu ovu inicijativu. Ali sam vrlo eksplicitno rekao, da smatram da u ovom momentu je inicijativa preuranjena jer tačku o kojoj raspravljamo nemamo na dnevnom redu. 17 Onog momenta kada je uvrstimo na dnevni red, niko nema pravo niti može, niti ima namjeru da spriječi bilo koju grupu delegata iz bilo kog naroda, da shodno odredbama člana 161. i 162. pokrene tu proceduru. Ovdje se razlikuje o tajmingu. S druge strane, ovdje se pokušava spriječiti namjera da se nešto uvrsti na dnevni red. Šta će se dogoditi ukoliko bude glasanje drugačije, ukoliko prijedlog, Odluka gospodina Bevande ne bude potvrđena? To su dvije različite stvari. Prvo, uvrštavanje na dnevni red, a onda korištenje poslovničkih mogućnosti, da se otvori pitanje zaštite vitalnog nacionalnog interesa. Za mene su ovdje situacije jasne i mi smo ovdje obrnuli stvar. Hvala.
Hvala vama kolega Simić. Ima li još prijavljenih za raspravu o dnevnom redu? Koliko vidim prijava nema. Ako ćete još iskorititi mogućnost poslovničku, evo ja ću strpljiv biti kolegice Kapetanović. Samo vi lagano, polako. Kolegica Kapetanović, povreda Poslovnika.
Nije replika niti jednom od mojih prethodnika, nego gospodinu Bradariću replika. Moram, u ime dostojanstva bošnjačkog naroda i dostojanstva političke partije koju predstavljam i čije intrese zastupam ovdje, moram mu odgovoriti na neke tvrdnje koje su ovdje iznešene, a bez namjere da inventivnošću očaram javnost, kako je rekao gospodin Tadić. Ja nisam baš kraljica scene niti majstorica predstava i nije to moj ni način niti stil, apsolutno. Na tvrdnju gospodina Bradarića, da niko nema ekskluzivno pravo braniti bošnjačke interese, vi znate da je to vrlo neopravdana tvrdnja. Mi imamo demokratsko pravo i kao što vidite, da SDA u ovom Klubu bošnjačkog naroda ima svoja tri uvažena člana i mi imamo pravo da se borimo za interese bošnjačkog naroda. I vrlo je, vrlo je nekorektno s Vaše strane, da Vi osporavate naš legitimitet branjenja bošnjačkih interesa. Što se tiče bogatih i korumpiranih SDA-ovaca, pa mislim da ste vi iz SDP-a po najmanje oni koji nama o kriminalu i korupciji trebate da pričate. Nismo mi uopće akteri afera reket i svih ostalih afera koje se vode i koje potiču bukvalno i čiji ste vi kreatori iz SDP-a, ne kažem Vi osobno, ali naravno lider Vaše političke partije, sa užim rukovodstvom jeste, pa onda nemojte nama, meni, gospodinu Genjcu i gospodinu Tihiću, usuđujem se reći kao časnim predstavnicima SDA, nemojte nama molim vas davati hipoteku nekih bogatih i korumpiranih SDA-ovaca. Mi to ponajmanje nismo, iako smo tri vrlo visoko pozicionirana dužnosnika, naše političke partije. Vi kažete da u zemljama monarhije se može dugo vladati, a pri tome zaboravljate spominjući tzv. dugogodišnju, dvatesetogodišnju vladavinu SDA, pri tome zaboravljate da je i SDP, evo po treći put u ovih 20 godina na vlasti, s tim da račun za vašu vladavinu proteklih godina vam nije bio fakturisan, ali ja mislim da će vam biti fakturisan na izborima u oktobru. Iskreno se nadam. Vi kažete da se u zemljama demokratije ovakve stvari ne dešavaju. E pa s obzirom da ponašanje vašeg političkog lidera je sve samo nije demokratsko, nego je autokratsko, a bilo ko zna, 18 ko ima osnove političke znanosti, zna šta je autokratija, ponašanje gospodina Lagumdžije, koji je kreator i medijator političke krize u BiH, za što ja ponajmanje optužujem lidere drugih političkih partija, koji samo naravno koriste gužvu pred golom, dakle ne daje vama za pravo da vi SDA-u ovdje držite lekcije o demokratiji, jer ste predstavnik jedne partije u kojoj vlada mišljenje jednog čovjeka i autokratija. Mi znamo da u političkim sistemima čemu vodi autokratija, ali to je preteška kvalifikacija, da bih je ja danas ovdje obrazlagala, ali moći ćemo o tome kasnije pričati. Ono što je zabrinjavajuće ovdje je činjenica da predsjedavajući Vijeća ministara, gospodin Bevanda nije danas na ovoj sjednici. Bilo bi i ljudski i moralno i normalno, pa i u skladu sa Zakonom o Vijeću ministara, da je on obrazložio razloge za smjenu dva ministra, ministra sigurnosti, ministra odbrane i zamjenika ministra finansija, gospodina Kasumovića. U više je navrata isticao kako su to ministri koji su vrlo kooperativni, sa vrlo dobrim rezultatima rada. Ocjene o njihovom radu je dala međunarodna zajednica, dakle najviši predstavnici međunarodne zajednice, pa bi bilo tako normalno i moralno da je i gospodin Bevanda danas ovdje obrazložio i ono što je dao u izjavama za medije, a to je razlog da na zahtjev SDP-a, on predlaže smjenu tih ministara. Bilo bi normalno dakle, da u skladu sa novom parlamentarnom većinom, gospodin Bevanda imenuje nove ministrer, ali se mi bojimo nekog pravnog vakuma, nekog vremenskog vakuma u kome Bošnjaci ne bi bili dovoljno prezentovani, kada bi se dogodila situacija i kada se dogodi situacija da budu smijenjeni naši ministri. Mi nemamo garancije nažalost, da taj period neće trajati jako dugo, ne možemo to znati. Imamo vrlo bolno iskustvo sa ministrom Sadovićem, jako dobro se sjećamo kako je to izgledalo s njim i to je razlog zašto mi naravno ne vjerujemo. Opet napominjem,
Samo malo, problema s vremenom već imamo kolegice.
Evo, evo ja završavam. Dakle, bilo bi jako dobro da je gospodin Bevanda danas bio na ovoj sjednici, da je dao obrazloženje i mislim da bi se u tom slučaju i vrlo moguće SDA potpuno drugačije postavila i možda ne bi uopće došla u ovu situaciju da povlače vitalni nacionalni interes. Hvala.
Hvala Vama. Predsjedavajući Vijeća ministara je tu čeka da usvojimo dnevni red da bi došao na sjednicu. Kolega Ivaniću izvolite.
Približavamo se izjašnjenju povodom ove tačke. Gospodin Bradarić nije, ako sam ja njega dobro razumio, predložio uvrštavanje ili jeste? 19 ____________(?) [[nije uključen mikrofon]] Jeste. Onda je znači vaše povlačenje vitalnog interesa je vezano za njegov prijedlog, da znamo na šta povlačite saglasnost. Ništa, sve mi je jasno.
Hvala. Kolega Genjac opet rasprava. Izvolite.
... u ime Kluba pauza 15 minuta.
Hvala. Pauza 15 minuta. [[PAUZA]] Ok. Uvažene kolege i kolegice izaslanici, kolege ministri dobro nam došli, predlažem da nastavimo sa radom. Mi smo došli u fazu da, evo ga imamo ponovo znači prijavljen nakon pauze, naravno ____________(?) [[nije uključen mikrofon]]
Zahvaljujem gospodine predsjedavajući. Naime, obzirom da smo zatražili pauzu u ime Kluba Bošnjaka mislim da bi bila i naša dužnost da damo nakon te pauze zašto smo tražili pauzu. Naime, mi smo danas suočeni sa jednim veoma delikatnim pitanjem u BiH, pitanjem zaštite vitalnog interesa. Za nas je nesporno da je to pitanje u toj mjeri delikatno da se i u pogledu dnevnog reda može problematizirati to pitanje, pogotovo ako se radi o tačkama dnevnog reda kao što je to zastupljenost jednog naroda u izvršnoj vlasti. 20 Međutim, uvažavajući sve ovo što smo danas čuli i uvažavajući i potrebu da se problemi rješavaju, mi ćemo nastaviti da djelujemo na današnjoj sjednici kako god ovdje Dom naroda odluči oko dnevnog reda. Naravno, na tačci koja se tiče Prijedloga odluke o smjeni uložićemo ponovno proglašenje štetnosti po vitalni interes i naravno tada ćemo to obrazložiti. Naravno, cijelo vrijeme ćemo istrajavati da se ovo pitanje naše prethodne apelacije i proglašenja štetnosti vitalnog interesa na adekvatan, stručan i ekspertan način riješi. Ostajemo dakle danas, radimo i kao i obično što je to uvijek, delegati i poslanici SDA što su radili, koristićemo zakonska, ustavna i poslovnička sredstva. Molim kolege da imaju u vidu i Poslovnik i Ustav, šta god odluče. Hvala vam.
Hvala kolega Genjac. Imam dojam da smo iscrpili rasprave oko dnevnog reda. Niko od kolega se nije prijavio, niko ne pokazuje interes. Zaključujemo raspravu o dnevnom redu. Ja bih predložio sada da, obzirom da imamo prijedlog kolege Bradarića, a vi me pažljivo sad pratite, da točku 2. današnjeg dnevnog reda uvrstimo točku – Potvrda odluke predsjedatelja Vijeća ministara o smjeni ministara sigurnosti BiH, ministra obrane BiH i zamjenika ministra financija i trezora BiH. Je li to decidno? ____________(?) [[nije uključen mikrofon]] Hvala Vam lijepo. Evo to je zahtjev gospodina Bradarića i ja predlažem da se izjasnimo po ovom prijedlogu. Molim vas pokrenite proceduru za glasovanje oko izmjene i dopune dnevnog reda. Dobro, hvala vam lijepo. Nazočno 14 – za 10, protiv 4, uzdržan niko. Federacija BiH za 6, protiv 4, RS-a 4 - svi za. Postoji opća, postoji entitetska većina. Konstatiram da smo utvrdili točku 2. današnjeg dnevnog reda 19. sjednice Doma naroda, kako sam maloprije pročitao na prijedlog kolege Bradarića je uvrštena u dnevni red. Hvala vam lijepo. Prelazimo na prvu točku dnevnog reda, imali smo Ad. 1. Odgovori na izaslanička pitanja i nova izaslanička pitanja
/nije uključen mikrofon/
Imamo li drugih komentara, formalnih prijava nemamo. Hvala vam lijepo. Ima li novih izaslaničkih pitanja? Prvi se prijavio kolega Bećirović. Kolega Bećirović, izvoli.
Zahvaljujem gospodine predsjedavajući. Uvaženo predsjedništvo, kolegice i kolege, ja imam jedno pitanje za Vijeće ministara. Zašto Vijeće ministara nije realizovalo zaključak Doma naroda sa jedne od prethodnih sjednica koji je glasio: Dom naroda Parlamentarne skupštine BiH traži od Vijeća ministara da do kraja juna 2012. godine sačini i dostavi Domu analizu kriterija raspodjele prihoda od indirektnih poreza, posebno od poreza na dodanu vrijednost, zakonitosti i stručne ispravnosti evidentiranja PDV-a, stepen naplate prihoda od indirektnih poreza po vrstama tih poreza, mjere koje se poduzimaju za smanjenje utaje evazije ovih poreskih obaveza, sve za period 2007.–2012. i kad namjerava ovaj zaključak realizirati? Hvala lijepo.
Hvala Vama kolega Bećiroviću. Naredni kolega Simić.
Hvala gospodine predsjedavajući. Svi su ovdje bili svjedoci reforme o pravosuđu, koja je provođena i sprovođena dosta pod mentorstvom Evropske zajednice, posebno oko osnivanja VTS-a, gdje je veliko učešće imala Njemačka. Tom prilikom uspostavljeni su standardi broja sudija, tužioca odnosno nosioca ovih funkcija po određenim kriterijima. Nedavno sam u medijima pročitao vijest da je došlo do povećanja velikog broja sudija i tužioca i da ih sad ima negdje preko 120 više u odnosu na ono vrijeme kada smo sprovodili ovu reformu. 22 Moje pitanje glasi Ministarstvu pravde, odnosno da ga transformiše VTS-u, da dobijemo podatke koliko danas u BiH imamo nosioca tužilačke i sudijske funkcije, uključujući sve nivoe pravosudne vlasti i da li je princip odnosa broja nosioca ovih funkcija adekvatan rješenjima u drugim državama, posebno najrazvijenijim Njemačka, Francuska i Engleska, s aspekta odnosa broja stanovnika, odnosno broja građana u odnosu na jednu sudsku funkciju? Imam osjećaj da je ovdje došlo do poremećaja tog balansa drastično i šta su uzroci tolikog poremećaja? Hvala.
Hvala Vama kolega Simić. Kolega Bradarić, izvolite kolega Bradarić.
Ja imam jedno pitanje i jednu inicijativu, u pisanoj formi prilažem. Pitanje neću obrazlagati, evo dostavljam, a inicijativu sam maloprije obrazložio, radi se o donošenju odluke o imenovanju Zajedničke parlamentarne komisije za antikorupciju. Obrazloženje sam dao. Naravno, i jedan i drugi odgovor tražim u pismenoj formi.
Hvala kolega Bradariću. Kolega Rodić.
Gospodine predsjedavajući, kolege i koleginice delegati, dame i gospodo, moje pitanje je upućeno Savjetu ministara, a glasi – Evropska komisija je sačinila popis ključnih obaveza čije će uspješno provođenje predstavljati ključnu razliku vezanu za ocjenu napretka BiH u procesu evropskih integracija za 2012. godinu. Popis ključnih obaveza zahtijeva angažman Savjeta ministara, entitetskih vlada i parlamenata na svim nivoima vlasti nadležnim za pojedina pitanja. Direkcija za evropske integracije je izradila Akcioni plan koji je Savjet ministara BiH usvojio 23 februara 2012. godine. Akcioni plan sadrži 29 ključni mjera koje su razvrstane u sljedeće oblasti: politički kriterijumi i pravosudni sistem, ekonomski kriterijum, evropski standardi i oblasti pravde, slobode i bezbjednosti. Rok za izvršenje ključnih obaveza od strane nadležnih institucija je istekao 31. maja 2012. godine. Molim Savjet ministara da mi dostavi podatke o realizaciji Akcionog plana. Hvala.
Hvala Vama kolega Rodić. Kolega Košarac. 23
Hvala predsjedavajući. Ja želim da postavim pitanje direktoru Obavještajno-bezbjednosne agencije i naravno predsjedavajućem Savjeta ministara u čijem jeste mandatu nadzor nad radom Obavještajno- bezbjednosne agencije, a ono je na temelju otvorenog pisma koje je predstavnicima srpskim u institucijama BiH uputila Boračka organizacija RS-a i koje je naravno upućeno i na adresu Obavještajno-bezbjednosne agencije BiH, a ono glasi – Koji je status Senada Bužinkića u Obavještajno-bezbjednosnoj agenciji BiH i na kojim je poslovima i zadacima raspoređen? Napominjem da je u upućenom otvorenom pismu direktoru Obavještajno-bezbjednosne agencije i predstavnicima srpskim u institucijama BiH, Boračka organizacija navela niz podataka koji ukazuju na njegovu burnu, rekao bih, znači ne želim da donosim sud, ulogu u 511. brigadi Armije BiH i mislim da bi dobro bilo zbog ukupnih odnosa, a naznaka jeste da je načelnik Sektora za bezbjednosne provjere u ovoj Agenciji i da je to veoma važno mjesto, da mnogi koji rade u institucijama BiH prolaze sigurnosne provjere, da bi trebalo ispitati te navode konačno i da Obavještajno-bezbjednosna agencija dostavi i naravno predsjedavajući Savjet ministara, dostave tačnu informaciju. Hvala.
Hvala Vama kolega Košarac. Kolega Vrdoljak.
Gospodine predsjedniče, ... kolege. Ja bih dva veoma praktična životna pitanja i veoma kratka. Prvo, pomalo je degutantno postalo slušati na sredstvima informiranja o ovim našim požarima i ponašanjima Ministarstva obrane, kad su u pitanju korištenje helikoptera. Juče smo čuli da je u Konjicu izgorilo nekih tisuću hektara borove, visoke borove šume, u Duvnu nekih 420, u Trebinju gori, već ima ne znam ni ja gore u Istočnoj Hercegovini, desetak dana. I pomalo je žalosno gledati one vatrogasce koji sa onakvom mukom brentačama probaju nešto napraviti, Sizifov posao rade, nemoguće je da išta urade. Helikopteri, nema goriva, nema ko popraviti. Postavljam pitanje, dakle Ministarstvu obrane – U kojem roku će Ministarstvo obrane tehnički osposobiti helikoptere za djelovanje pri elementarnim nepogodama, te osigurati sredstva za tekuće troškove potrebne za takvo djelovanje? I drugo pitanje, SIPA je podnijela nekoliko prijava protiv službenika u MUP-ovima u raznim općinama, razlog je što su izdavali osobna dokumenta bez provjere identiteta, pa je tako nedavno procesuiran jedan slučaj gdje su dvojica, trojica kriminalaca iz Hrvatske dobila te dokumente na način da donesu samo rodni list i uvjerenje o državljanstvu. Dođu tamo oni ga uslikaju i da mu bilo čiji, dakle rodni list, bilo čije uvjerenje o državljanstvu, uslikaju ga i dadnu mu osobnu ispravu. Na sudu su te, po prijavi SIPA-e, odbačene su te prijave, jer nema u zakonu nigdje regulirano da je 24 službenik koji radi na poslovima izdavanja osobnih dokumenata, dužan tražiti identifikacijski dokument. Dakle, postavljam pitanje – Da li Ministarstvo civilnih poslova ima namjeru i kada pokrenuti inicijativu za izmjenu odredbi odgovarajućih zakona i drugih propisa kojima bi se službenici koji rade na izdavanju osobnih dokumenata, obavezali na utvrđivanje identiteta osobe kojoj se dokument izdaje? Hvala.
Hvala Vama kolega Vrdoljak. Imam osjećaj da smo iscrpili potrebu za novim izaslaničkim pitanjima. Niko se ne priprema. Hvala vam lijepo. Zaključujemo ovu točku dnevnog reda. Prelazimo na točku dva, Ad. 2. Potvrda Odluke predsjedatelja Vijeća ministara Predsjedatelj Vijeća ministara BiH dana 25.06.2012. godine uputio je Parlamentarnoj skupštini BiH Odluku o smjeni ministra sigurnosti, ministra obrane i zamjenika ministra financija i trezora na potvrđivanje. Zastupnički dom je na 31. sjednici održanoj 05.07. ove godine potvrdio Odluku o smjeni ministra sigurnosti, ministra obrane i zamjenika ministra financija i trezora. Riječ dajem predsjedatelju Vijeća ministara, gospodinu Bevandi, ako ima potrebe. Izvolite.
Poštovani predsjedatelju Doma naroda, doktore Čoviću, poštovani članovi Kolegija Doma, poštovani zastupnici, kolege članovi Vijeća ministara. Osjećam potrebu da pored Odluke koju ste dobili u privitku i potvrde od Predstavničkog doma, da jednostavno dam par pojašnjenja. Povodom Odluke o smjeni ministra sigurnosti BiH, ministra obrane BiH i zamjenika ministra financija i trezora BiH, želim vas podsjetiti na neke bitne činjenice iz bliske prošlosti koje će, vjerujem doprinijeti bržem i boljem razumijevanju demokratskih procesa koji su u tijeku. Kada je u veljači ove godine formirano Vijeće ministara BiH, kao dio parlamentarne većine, utemeljeno na dogovorenim programskim ciljevima i izbornim rezultatima, SDA je u raspodjeli dobila pozicije ministra sigurnosti, ministra obrane i zamjenika ministra financija i trezora. Sukladno tome, na te pozicije iz svojih redova, kandidirala je osobe za obnašanje ovako odgovornih funkcija u Vijeću ministara. 25 Uzimajući u obzir da je temeljni demokratski princip za formiranje izvršne vlasti u BiH, kao uostalom u cijelom demokratskom svijetu, parlamentarna većina spremna i sposobna da u zakonodavnoj proceduri provede nužne reformske procese neophodne za evropske i euroatlantske integracije, pravo na promjenu političkih stajališta i odstupanja od dogovorenih principa, je nesporna demokratska kategorija, ali i obveza preuzimanja pune političke odgovornosti za donesene odluke. Visoko zacrtani ciljevi, koje smo postavili, traže poseban stupanj demokratske zrelosti i pronicljivosti, političke mudrosti i vizionarske spremnosti, kako bismo pokrenuli procese koji su trasirani u Mapi puta, koji smo usaglasili u Briselu i koja je rezultat dogovora političara, a ne nametnuto rješenje. S tim u svezi, imajući u vidu formiranje nove parlamentarne većine, te uzimajući u obzir inicijativu stranke SDP-a BiH, podržane od ostalih političkih stranaka, temeljem članka 15. Zakona o Vijeću ministara, sam donio Odluku o smjeni ministra sigurnosti BiH, ministra obrane BiH i zamjenika ministra financija i trezora BiH koji dolaze iz redova SDA. Kao što je poznato ovu Odluku je potvrdio Zastupnički dom Parlamentarne skupštine BiH na 31. sjednici koja je održana 05.07.2012. godine. Želim da naglasim da je ova Odluka rezultat političkog razmimoilaženja u kom politika, koju sada zastupaju ministri i zamjenici ministra iz predmetne odluke, nema podršku većine. U ime svega navedenoga, očekujem da ćete podržati moju Odluku o smjeni ministara i zamjenika ministra u Vijeću ministara BiH, te s tim činom doprinijeti funkcionalnijem radu izvršne vlasti od koje se s pravom očekuje da u ovom Domu u što kraćem roku dostavi niz sistemskih propisa nužnih za daljnji napredak BiH. Hvala vam na pozornosti.
Hvala Vama predsjedavajući Vijaća ministara. Otvaram raspravu po ovoj točci dnevnog reda. Prvi se za raspravu javio kolega Genjac. Kolega Genjac izvolite.
Zahvaljujem predsjedavajući, ... [[mikrofon nije uključen]]
Samo mikrofon uključite kolega Genjac.
/nije uključen mikrofon/
Automatizmom to treba uraditi neko, ja.
E hvala. Dakle, iz proceduralnih razloga i radi stenograma, dakle neke stvari ću vjerovatno ponoviti, ali ipak moram iz navedenih razloga. Dakle, Halid Genjac, bošnjački delegat, Sulejman 26 Tihić, bošnjački delegat i Nermina Kapetanović, bošnjačka delegatkinja, predsjedavajućem Doma naroda na osnovu člana 161. stav 1. i 2. Poslovnika Doma naroda Parlamentarne skupštine, proglašavaju predloženu Odluku o potvrđivanju Odluke predsjedavajućeg Vijeća ministara o smjeni ministra sigurnosti BiH, ministra odbrane BiH i zamjenika ministra finansija i trezora BiH, štetnom po vitalni interes bošnjačkog naroda. Obrazloženje: Prema članu 6. stav 1. Zakona o Vijeću ministara, ukupni sastav Vijeća ministara će u toku cijelog mandata biti u potpunosti u skladu sa Ustavom BiH, te će u skladu s tim u sastavu Vijeća ministara osigurati jednaku zastupljenost, dakle jednaku zastupljenost konstitutivnih naroda BiH u toku cijelog mandata. Prema članu 10. stav 2. Zakona o Vijeću ministara, ministri i zamjenici ministara stupaju na dužnost odmah nakon potvrde od strane Predstavničkog doma. Prema članu 12. stav 3. Zakona o Vijeću ministara, ako predsjedavajući Vijeća ministara podnese ostavku ili ako je trajno spriječen da vrši svoju dužnost, Vijeće ministara daje ostavku u cjelosti, a dužnost obavlja do potvrde novog predsjedavajućeg i članova Vijeća ministara. Dakle, prema citiranim odredbama Zakona o Vijeću ministara, zasnovanim na navedenim članovima Ustava BiH, nedvosmisleno je da sastav Vijeća ministara je etnički određen i to na način da se u toku cijelog mandata mora osigurati jednaka zastupljenost konstitutivnih naroda BiH. Kad se smijeni cijelo Vijeće ministara, Vijeće ministara obavlja dužnost do potvrde novog predsjedavajućeg i članova Vijeća ministara. Kad se smijeni ministar ili zamjenik ministra, mandat smijenjenih prestaje smjenom i mjesto ostaje upražnjeno sve do imenovanja novog ministra odnosno zamjenika ministra. Predsjedavajući Vijeća ministara je svojom odlukom pokrenuo postupak za smjenu ministra sigurnosti BiH, ministra odbrane BiH i zamjenika ministra finansija i trezora BiH. Ministri i zamjenik ministra, čija se smjena predlaže, su Bošnjaci. Imenovanje postojećeg sastava Vijeća ministara, uglavnom zbog raznih ucjena političkih stranaka, izvršeno je tek 10.02.2012. godine, odnosno 16 mjeseci poslije objave izbornih rezultata i nakon postizanja sporazuma o stranačkoj i etničkoj podjeli ministarskih pozicija, pri čemu je posebno bila značajna pozicija ministra vanjskih poslova. Poznat je slučaj kad je u prethodnom mandatu smijenjen ministar sigurnosti, takođe iz reda bošnjačkog naroda, i kad je to mjesto popunjeno imenovanjem novog ministra, tek nakon više od 4 mjeseca, smjena izvršena 17. jula 2009. godine, imenovanje novog ministra izvršeno 24. novembra. Razlozi zbog kojih je Vijeće ministara bilo toliko dugo u nepotpunom sastavu na štetu bošnjačkog naroda, su ucjene stranaka SNSD-a i SDS-a, identične ucjenama kakve se i sada nedvosmisleno najavljuju. Naime, postojali su dogovori o određenim imenovanjima koji nisu povezani sa imenovanjem u Vijeću ministara. Razlozi zbog kojih ta imenovanja nisu izvršena su uglavnom neslaganja, nesuglasice i ni u kom slučaju ne mogu se pripisati jednoj strani. Ali je, budući da ta imenovanja nisu izvršena, onda iskorištena upražnjena pozicija bošnjačka u Vijeću ministara, da se ucjenjujući imenovanjem tih imenovanja koja nemaju veze sa Vijećem ministara, pristane na popunjavanje 27 Vijeća ministara. Dakle, identične ucjene se i sad nedvosmisleno najavljuju. To su činjenice, to je poznato iz medija i to je nedvosmisleno i rečeno. Dakle, lideri stranaka najavili su uslovljavanje zamjene eventualno smijenjenih ministara drugim imenovanjima, kao što je direktor RAK-a, rukovodne pozicije u Upravi za indirektno opoezivanje, ministarsko mjesto u Vladi Federacije i td. Popunjavanje eventualno upražnjenih ministarskih, po sporazumu nesporno bošnjačkih mjesta, uslovljava se drugim imenovanjima u korist stranaka SNSD-a, SDS-a ili drugih stranaka. Procedure tih drugih imenovanja uglavnom traju mjesecima. Važno je napomenuti, da bez saglasnosti stranaka SNSD-a i SDS-a, nije moguće imenovanje ministara. Ne osporavamo potrebu i nužnost da se ta imenovanja završe. Osporavamo prijeteću mogućnost da se imenovanje na upražnjena mjesta u Vijeću ministara uslovi tim imenovanjima, što se već desilo a što nije ni na koji način povezano. Navedene činjenice ukazuju da bi eventualno upražnjene bošnjačke ministarske pozicije dugo vremena ostale nepopunjene. Pitanje promjene sastava Vijeća ministara zbog uspostavljanja novog sastava parlamentarne većine koju, kao što reče predsjedavajući, krasi politička zrelost i vizionarska spremnost, može se i mora rješavati na način koji neće proizvesti štetu po vitalni interes bilo kojeg, pa tako ni bošnjačkog naroda. Aktuelni predsjedavajući i cijeli sastav Vijeća ministara, ne mogu nastaviti sa mandatom dobijenim uz podršku političke stranke koja nije u novoj parlamentarnoj većini. Legitimno je da se promijeni parlamentarna većina. Ne govorimo ni o tome koji će ministri bolje ili lošije raditi, ali ta nova parlamentarna većina se treba manifestirati izborom predsjedavajućeg i cijelog sastava Vijeća ministara. To znači da predsjedavajući Vijeća ministara, izabran nekom drugom parlamentarnom većinom, treba podnijeti ostavku. To je uobičajena praksa u razvijenim demokratijama, kakvoj teže i političke stranke u novoj parlamentarnoj većini. Ovaj način prelaska na novu parlamentarnu većinu je posebno cjelishodan u postojećim prilikama u BiH. Tako bi naime Vijeće ministara nastavilo raditi u punom sastavu sve do imenovanja novog sastava Vijeća ministara i svi bi konstitutivni narodi i ostali zadržali ravnopravnu poziciju i u aktuelnom Vijeću ministara i u imenovanju novog sastava Vijeća ministara. U protivnom, smjenom samo dva ministra i jednog zamjenika ministra, bošnjački ministar bi se našao u neravnopravnoj poziciji i u postojećem Vijeću ministara dok se te pozicije ne popune i u eventualnim razgovorima o novom sazivu Vijeća ministara. Imajući u vidu iskustvo sa smjenom ministra sigurnosti u prethodnom mandatu, prisutne ucjene i uslovljavanja, političke i međuetničke nesuglasice u vezi sa imenovanjima, sasvim je izvjesno da bi nakon eventualne smjene samo dva bošnjačka ministra nastupilo dugotrajno stanje nepopunjenosti Vijeća ministara, a na štetu bošnjačkog naroda, odnosno zamjena eventualno smijenjenih bošnjačkih ministara bi se ucjenama odlagala i tako bi se dugo vremena zadržavao nepotpuni sastav Vijeća ministara, što je nesporno štetno po vitalni interes bošnjačkog naroda. To je kršenje Ustavom i zakonom zagarantovanog prava bošnjačkog naroda da u Vijeću ministara bude zastupljen jednako kao i druga dva konstitutivna naroda tokom cijelog mandata. Prema citiranim odredbama Zakona o Vijeću ministara imenovanje ministara i zamjenika potvrđuje samo Predstavnički dom, a odluku o smjeni, pored Predstavničkog doma donosi i Dom naroda. Ova uloga je data Domu naroda, između ostalog da bi se osigurala zaštita prava svakog naroda na jednaku zastupljenost u Vijeću ministara tokom cijelog mandata. Navedeni razlozi u potpunosti opravdavaju proglašenje predložene Odluke o smjeni ministara i zamjenika ministra, štetno po vitalni interes bošnjačkog naroda i potvrđuju nužnost da se 28 o ovoj Odluci glasa u skladu sa članom 161. stav 2. Poslovnika Doma naroda Parlamentarne skupštine. Dalje sam naveo odredbe Poslovnika o daljem postupanju u ovakvim slučajevima da sad ne čitam. I molim Kolegij Doma naroda i predsjedavajućeg da postupi u skladu sa Poslovnikom. Hvala.
Hvala Vama, kolega Genjac. Imamo li još prijavljenih za raspravu? Nemamo. Hvala vam lijepo. Ne vidim ni interesa za to. Ovaj tekst, nadam se da smo dobili u ovoj novoj formi, ja predlažem da, ako nemamo više potrebe za vođenje rasprava po ovoj točci dnevnog reda, da opet sukladno našem Poslovniku i člancima, ja predlažem da se sukladno našem Poslovniku provede procedura čiju inicijativu je evo upravo predočio kolega Genjac. Pročitana je, mislim da smo je svi dovoljno jasno čuli, biće dostavljena u kopiji svima nama ovdje i ja predlažem, ako se slažete, ako više nemamo potrebe da raspravljamo o ovoj točci dnevnog reda, da pokrenemo sukladno Poslovniku aktivnosti nužne, kako bi se završilo sukladno Poslovniku vezano za ovaj zahtjev kolege Genjca, odnosno ne kolege Genjca, kolege Genjca, kolege Tihića i kolegice Kapetanović. Slažemo li se oko toga? Dobro. Pošto nema nikakvih prijava ni interesa za to, obzirom da ova procedura nije jednostavno instalirana u naš ovaj kapacitet elektronskog glasovanja, ja ću vas zamoliti da pripemimo ove crveno-zeleno-bijele papiriće, kako bi mogli završiti proceduru izjašnjavanja i ja ću lagano ići pa da jednostavno idemo jedan po jedan detalj. Znači, prvo se obraćam Klubu Bošnjaka. Da li je predloženi zaključak
Odluka.
Predložena odluka, oprostite, koju bismo imali pod ovom točkom dnevnog reda, suprotna vitalnom interesa bošnjačkog naroda? Molim vas da glasuju predstavnici bošnjačkog naroda. 3 za, 2 protiv. Hvala vam lijepo. Sada pozivam predstavnike hrvatskog naroda sa istim pitanjem. Da li je ova točka dnevnog reda suprotna vitalnim interesima bošnjačkog naroda? 4 protiv i 1 uzdržan. Hvala vam lijepo. 29 A sada pozivam predstavnike srpskog naroda, da se izjasnite da li je ova točka dnevnog reda suprotna vitalnim interesima bošnjačkog naroda? Molim vas da glasujete. 4 protiv i 1 uzdržan. Hvala vam lijepo. Znači, da nema suglasnosti u Domu naroda da je ovdje u pitanju vitalni interes, to znači da sada odlučujemo u skladu sa člankom 162. Poslovnika koji kaže – U slučaju protivljenja većine hrvatskog, bošnjačkog ili srpskih predstavnika u Domu naroda, pozivanje na član 161. točka 2. Poslovnika, što smo upravo imali, predsjedavajući Doma naroda saziva zajedničku komisiju sastavljenu od tri predstavnika od kojih po jednog Hrvata, Bošnjaka, Srba, radi rješenja spornog pitanja. Pa ću sad ponovo zamoliti predstavnike i jednog, drugog i trećeg Kluba da odmah predložimo po jednu osobu koja bi činila ovo tijelo. Mislim da možemo odmah to završiti. U ime Bošnjaka? ____________(?) Halid. Možemo li ovako javno to uraditi, jer ne moramo ovdje, ali mislim da je pametno da uradimo odmah ovdje? U ime Kluba Bošnjaka, gospodin Genjac izvolite.
/nije uključen mikrofon/
Hvala lijepo. U ime Hrvata? Izvolite.
Mikrofon. Recite nam. ____________(?) [[nije uključen mikrofon]]
Evo ja ću to glasno reći, obzirom da nije ušlo u mikrofon, a nije se snimio tonski. Kolegica Krišto u ime Hrvata. Hvala lijepo. U ime Srba? 30
Gospodin Košarac Staša.
U ime Srba gospodin Košarac. Sukladno Poslovniku članak 162. točka 2. – Ako Povjerenstvo koje smo upravo imenovali, kolega Genjac, kolegica Krišto i kolega Košarac, u roku od 5 dana ne uspije ovo pitanje riješiti, predmet se upućuje Ustavnom sudu BiH automatizmom, koji će po žurnom postupku ispitati ima li nepravilnosti u postupku. Mislim da za ovu sjednicu, što se tiče ove točke dnevnog reda, je dovoljno. Hvala vam lijepo. Zaključujemo točku 2. današnjeg dnevnog reda. Prelazimo na točku tri, Ad. 3. Prijedlog zakona o carinskoj tarifi (drugo čitanje), predlagatelj: Vijeće ministara BiH, zakon broj: 01,02-02-1-1/12 od 11.01.2012. Ovo je drugo čitanje, u drugom čitanju vodi se rasprava o popravcima i glasuje se o Prijedlogu zakona. Dobili ste Izvješće Povjerenstva za vanjsku politiku, odnosno vanjsku i trgovinsku politiku, carine, promet i veze Doma naroda Parlamentarne skupštine. Povjerenstvo je usvojilo Prijedlog zakona s pet amandmana koji su postali sastavnim dijelom teksta Zakona, te predlaže Domu njegovo usvajanje. Zastupnički dom na 30. sjednici održanoj 21.06. ove godine usvojio je Zakon o carinskoj tarifi u drugom čitanju s pet amandmana. Sada dajem riječ predlagatelju Zakona, ako ima potrebe neko u ime Vijeća ministara. Nema potrebe, hvala vam lijepo. Otvaram raspravu. Da li se netko javlja za riječ? Prijavljenih nema. Interesa za prijavu, kolega Košarac samo polako. Kolega Košarac, izvolite.
Pauza 5 minuta, pauza 5 minuta.
Molim pauza 5 minuta, ostaćemo ovdje ne moramo nigdje ići. [[PAUZA]] 31 Uvažene kolege, uvažene kolegice, ja predlažem da lagano zauzmemo svoja mjesta i da nastavimo sa radom po točci 3. današnjeg dnevnog reda. Obzirom da neke kolege imaju određenih obaveza prema medijima, ali kvorum imamo i ja predlažem da mi lagano krenemo sa radom. Kolega Košarac ima li potrebe da Vi date jedno obrazloženje?
Nema.
Hvala lijepo. Ima li više prijavljenih za raspravu po ovoj točci dnevnog reda? Nema. Hvala vam lijepo. Predlažem da pokrenemo proceduru glasovanja o Prijedlogu zakona. ____________(?) [[nije uključen mikrofon]]
Pa ima troje
Imamo mi kvorum, ____________(?) [[nije uključen mikrofon]] Molim? ____________(?) [[nije uključen mikrofon]]
Da.
Hvala. Molim vas poništite ovo i pokrenimo novu proceduru glasovanja. Samo Vi lagano, uključite se Vi, polako imamo vremena. Hvala vam, pokrenite vi. Znači, radi se o drugom krugu glasovanja. Molim vas pokrenite proceduru glasovanja. Hvala lijepo. Nazočno 14 – za 6, protiv 7, uzdržan 1. Federacija BiH – 5 za, 4 protiv. RS – 1 za, 3 protiv i 1 uzdržan. Opća većina ne postoji. Konstatiram Prijedlog zakona o izmjenama i dopunama Zakona o reviziji institucija BiH nije usvojen u prvom čitanju. Hvala vam lijepo. 34 Prelazimo na šestu točku današnjeg dnevnog reda, Ad. 6. Izviješće o radu Interresorne radne skupine za pripremu izmjena i dopuna Izbornog zakona, Zakona o financiranju političkih stranaka i Zakona o sukobu interesa u institucijama BiH, materijal broj: 01,02-50-14-30-17/12 od 06.06.2012. Parlamentaran skupština BiH je zaključkom Doma naroda usvojenim na 5. sjednici, od 14.09. prošle godine, zaključkom Zastupničkog doma usvojenim na 8. sjednici, od 25.08. prošle godine formirala Interresornu radnu skupinu za pripremu izmjena i dopuna Izbornog zakona, Zakona o financiranju političkih stranaka i Zakona o sukobu interesa u institucijama vlasti BiH. Zadaća Interresorna radna skupina bila je pripremit prijedlog izmijena i dopuna navedenih zakona najkasnije do 01.05. ove godine. Interresorna radna skupina okončala je svoj rad završno sa 17. sjednicom, održanom 15.05. ove godine, te dostavila Izvješće o kojem se trebamo izjasniti. Zastupnički dom ja na 30. sjednici održanoj 21.06. ove godine usvojio Izvješće Interresorne radne skupine. Riječ dajem predstavniku Interresorne radne skupine, kolegi Genjcu ako ima potrebe?
/nije uključen mikrofon/
Hvala Vam lijepo. Otvaram raspravu po ovom Izvješću. Prijavljenih nemamo, a ni interesa za prijavu. Hvala vam lijepo. Zaključujemo raspravu po ovom Izvješću. Glasujemo o usvajanju Izvješća. Molim vas pokrenite proceduru glasovanja. Hvala vam lijepo, e svi zeleni. Nazočno 14 – za 14, protiv i uzdržan niko. Federacija BiH 9 – svi za, RS 5 – svi za. Postoji opća i entitetska većina. Konstatiram Izvješće o radu Interresorne radne skupine za pripremu izmjena i dopuna Izbornog zakona, Zakona o financiranju političkih stranaka i Zakona o sukobu interesa u institucijama BiH je usvojeno. Hvala vam lijepo. 35 Prelazimo na sedmu točku današnjeg dnevnog reda, Ad. 7. Informacija o provedbi Strategije prelaska s analogne na digitalnu zemaljsku radiodifuziju u frekvencijskim opsezima 174-230 MHz i 470-862 MHz u Bosni i Hercegovini, materijal Ministarstva komunikacija i prometa BiH, broj: 02-29-681/12 od 30. 5. 2012. Materijal je Ministarstva komunikacija i prometa, dobili ste Mišljenje Povjerenstva za vanjsku i trgovinsku politiku, carine, promet i veze Doma naroda. Povjerenstvo je primilo k znanju Informaciju, te predlaže Domu njeno primanje k znanju. Riječ dajem predsjedatelju, kolegi Bećiroviću, ako ima potrebe? Hvala Vam lijepo. Riječ dajem podnositelju Informacije, ako ima potrebe. Hvala Vam lijepo, nema. Otvaram raspravu vezano za ovu Informaciju. Kolega Bradarić, izvolite kolega Bradariću.
... smo imali priliku evo i ja sam o toj govorio da agencija za, odnosno Ured za razmatranje žalbi nije učinkovit, da su odnosi između personala takvi da proizvode trajne štetnje posljedice ili recimo da nisu baš u najvećoj mogućoj mjeri stručno osposobljeni da rješavaju pitanja. I zbog toga postoji neka vrsta straha da Ured ne donese rješenje na žalbe o provedenom tenderu za nabavku ove opreme, pa evo na neki način molba da oni to ažuriraju, odnosno da urade u onom roku kako propisuje upravni postupak. Ukoliko se to ne desi, onda kasni uvođenje izvođača radova, ulazi se u zimu i onda postoji realna opasnost da, da se ova realizacija čitavog projekta odgodi i da premaši onaj nekakav rok decembar 2014. godine. I ako u tom slučaju BiH ostaje bez digitalnog TV sistema neće biti u mogućnosti učestvovati u TV razmjeni sa, sa EU i treba građanima jasno reći da ljudi neće moći gledati TV u BiH nakon tog datuma. Znači, molba, sugestija Uredu za razmatranje žalbi da zaista po ovom pitanju bude učinkovit. A kako će oni, kakvu će odluku donijeti, to je na njima.
Hvala kolega Bradariću. Više prijavljenih za raspravu nema, ne vidim ni interes, hvala lijepo. Zaključujemo raspravu. Glasujemo o predmetnoj Informaciji. Molim vas pokrenite proceduru glasovanja. Hvala lijepo. 14 nazočnih – svi za. Federacija BiH 9 – svi za. RS 5 – svi za. Znači, postoji opća i entitetska većina. Konstatiram Informacija o provedbi Strategije prelaska sa analogne na digitalnu zemaljsku radiodifuziju u frekvencijskim opsezima koji su navedeni je primljena k znanju. Hvala vam lijepo. 36 Idemo dalje, na dnevnom redu današnje sjednice preostalo nam je davanje suglasnosti za ratifikacije sporazuma i konvencija. Predlažem kao što je uobičajeno da objedinimo raspravu, izjašnjenje o davanju suglasnosti za ratifikaciju sporazuma i konvencija iz točki 8. do 11. uključujući i točku 18. (?). Pa vas molim da se privo izjasnimo o ovom prijedlogu
Do 11., od 8. do 11.
Od 8. do 11. znači. Nazočno 14 – za 14. Federacija BiH 9 – svi za, RS 5 – svi za. Postoji opća i entitetska većina. Prijedlog je usvojen. Dobili ste Izvješće Povjerenstva za vanjsku i trgovinsku politiku, carine, promet i veze Doma naroda. Riječ dajem kolegi Bećiroviću, ukoliko ima potrebe po ovim točkama. Hvala Vam lijepo. Otvaram raspravu po točkama 8. do 11. Ne vidim prijavljenih, a ne vidim ni interesa za prijavu za raspravu. Hvala vam lijepo. Zaključujemo raspravu. Glasujemo o davanju suglasnosti za ratifikaciju sporazuma i konvencija iz točki od 8. do 11. uključujući i točku 11. Molim vas pokrenite proceduru glasovanja. Hvala lijepo. Od nazočnih 14 – svi za. Federacija BiH 9 – svi za, RS 5 – svi za. Znači, postoji opća i entitetska većina. Konstatiram dali smo suglasnost za ratifikaciju sporazuma i konvencija iz točki 8. do 11. dnevnog reda uključujući i točku 11. Time smo iscrpili dnevni red današnje sjednice, meni je ostalo samo tri informacije za uvažene kolegice i kolege. Prvo što se tiče Povjerenstva za financije, zamoljen sam da ostanemo, znači gospodin Ivanić, Rodić, Bećirović, Bradarić i ja ovdje pa da završimo Povjerenstvo za financije. A što se tiče naredne sjednice, ona bi trebala, 20. sjednice Doma naroda, ona bi trebala biti održana 25.07. u 11:00 sati, to je onaj dan kad gospodin Ban Ki-moon dolazi u posjetu BiH i Parlamentu. A taj, u 11:00 sati bi znači bila sjednica sa vrlo sažetim dnevnim redom, ono što bude do tada pripremljeno kvalitetno, mislim da će biti nekih 5 ili 6 točaka. A u 16:45 bi bila Zajednička sjednica oba doma, gdje bi nam se obratio predsjedatelj UN gospodin Ban Ki-moon, pa evo zamolba 37 svima da planirate to u svojim obvezama. Znači, 25.07. ili srpnja kako voli reći kolega Tihić, u 11:00, 20. sjednica Doma naroda, a u 16:45 Zajednička sjednica. Hvala vam lijepo. Sjednica završena u 14:45 sati.